
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



Р Е Ш Е Н И Е 
№ РП - 240 - 19 - 021
Днес, на 29.05.2019 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
	Производството е образувано по реда на чл.71, ал.1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, който на основание чл.47, ал.3 от ЗПКОНПИ е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ 01/С-240/04.04.2019 г.
	Сигналът е подаден срещу Б.И.Н. - председател на Народно читалище „***“, гр. Б. и Д.Р.Г. - читалищен секретар при „***“, гр. Б.
	В сигнала се твърди, че председателят на Народно читалище „***“, гр. Б., след като е избран от общото събрание по реда на чл.17, ал.1 от Закона за народните читалища, същият се назначава сам на длъжността „Директор културен институт“, която не е специфична за читалище, ощетявайки бюджета за заплата при осемчасов работен ден. В същото време председателят е и щатен служител на трудов договор в Духов оркестър Б. при четири часов работен ден и преподавател по музика на хонорар в две училища в гр. Б. Читалищното настоятелство, избарно на Общо събрание, проведено на 21.02.2019г., се състои от седем членове, като шестима от тях получават възнаграждение по трудов договор. Секретарят на читалището също е член на настоятелството, макар че чл.17а, ал.2 от Закона за народните читалища (ЗНЧ) поставя ограничение, същият да не е в роднински връзки с членовете на настоятелството и проверителната комисия по права и по съребрена линия до четвърта степен, както и да бъде съпруг/съпруга на председателя на читалището. Сочи се, че въпреки това секретарят е и член на настоятелството. По смисъла на чл.17а, ал.1, т.1 от ЗНЧ, секретарят организира изпълнението на решенията на настоятелството, включително решенията за изпълнението на бюджета, като в случая същият участва в своето назначаване и определя месечното си възнаграждение.
	Друго твърдение в сигнала е, че всички членове на настоятелството са на щатни длъжности, както следва: секретар, щатен служител в библиотека, щатен ръководител младежки духов оркестър, щатен ръководител мажоретен състав, завеждащ постановъчна дейност. Длъжността „завеждащ постановъчна дейност“ е заемана от човек, който е назначен от настоятелството допълнително и за „ръководител на театрален състав“ с хонорар от 250 лв., като същият преподавал и актоьрско майсторство в местно училище в обедната си почивка в читалището, както и организирал и продавал билети на гостуващи театри и концерти в града на процент от билетите. Тъй като е член на настоятелството, същият имал и кафе автомат в читалището без търг и при съмнителен наем. По време на Общото събрание от 21.02.2019г. от отчета на председателя за дейността на НЧ „***“ става ясно, че за заплати и осигуровки били разходвани 253 699 лв., докато за развитие и подпомагане на любителското творчество 24 989 лв. На основание чл.21, т.3 от ЗНЧ, във вр. с чл.49, ал.1, т.24 от Закона за държавния бюджет за 2019г., се излага, че читалищата получават субсидия от държавния бюджет.
	Към сигнала не са приложени доказателства. 
	Комисията служебно е извършила справки в Търговския регистър и Регистър на юридическите лица с нестопанска цел по партидата на Народно читалище „***“, ЕИК: ***, регистър „Национална база данни „Население“, регистрите на НОИ и електронната страница на Министерство на културата.
От събраните в хода на административното производство доказателства Комисията за противодействие на корупцията и за отнемане на незаконно придобитото имущество установи следното от фактическа страна:
Сигналът е подаден от лице с посочени три имена, ЕГН, адрес за кореспонденция, телефон и е подписан.
Съгласно разпоредбите на Закона за народните читалища, същите са юридически лица с нестопанска цел, които се създават на учредително събрание от дееспособни физически лица. Читалищата са традиционни самоуправляващи се български културно-просветни сдружения в населените места, които изпълняват и държавни културно – просветни задачи, със сто процента частна собственост. Народното читалище „***“ е регистрирано в Регистъра на народните читалища с рег. №1302 видно от поддържания на интернет страницата на Министерството на културата Регистър на народните читалища по чл.10, ал.1 от Закона за народните читалища. От извършените в Търговския регистър и Регистър БУЛСТАТ справки е видно, че Народно читалище „***“, ЕИК: *** е юридическо лице, неправителствена организация, регистрирана по Закона за народните читалища, по ф.д. №1351/1997г. по описа на Софийски окръжен съд София област, с национална отраслова класификация НКИД 2003-9133, като дейности на други организации с нестопанска цел, некласифицирана другаде и КИД 2008-9499, дейност на други организации с нестопанска цел, некласифицирани другаде. От справките също така е видно, че Народно читалище „***“, ЕИК: *** се представлява от Б.И.Н.-М. с ЕГН *** - председател и Д.Р.Г. с ЕГН *** – секретар на читалището, като същите са и членове на Настоятелсвото на народното читалище. Съгласно справки от ГРАО и НОИ: Б.И.Н.-М. с ЕГН *** заема длъжността „Директор на културна организация/културен институт“ при НЧ „***“ в периода 2016 - 2019г., с посочен код по НКИД 9499, а Д.Р.Г. с ЕГН ***, заема длъжността „читалищен секретар“ при НЧ „***“ от 2004г., с посочен код по НКИД 9133 и 9499.
При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес на подателя, ако има такъв, дата и подпис на подателя; имената на лицето, срещу което се подава сигналът, заеманата от него длъжност; конкретни данни за твърдяното нарушение, в т.ч. място и период на извършване на нарушението, описание на деянието и други обстоятелства, при които е било извършено, позоваване на документи или други източници, които съдържат информация, подкрепяща изложеното в сигнала, в т.ч. посочване на данни за лица, които биха могли да потвърдят съобщените данни или да предоставят допълнителна информация. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от Административнопроцесуалния кодекс (АПК). При липсата на предвидените в закона условия производството следва да се прекрати.
Сигналът е подаден от идентифицирано лице, по смисъла на чл.48, ал.1, т.1 от ЗПКОНПИ.
Съгласно чл.12 от Закона за народните читалища, органите на читалището са общото събрание, настоятелството и проверителната комисия. Върховен орган на читалището е общото събрание, което се състои от всички членове на читалището, имащи право на глас. Изпълнителния орган на читалището е настоятелството, което се състои от най-малко от трима членове, избарни за срок от три години, съгласно чл.16 ал.1 от ЗНЧ. Председателят на читалището е член на настоятелството и се избира от общото събрание за срок от 3 години. Съгласно чл.17а, ал.1 от Закона за народните читалища, секретарят на читалището организира изпълнението на решенията на настоятелството, включително решенията за изпълнението на бюджета, организира текущата основна и допълнителна дейност, отговаря за работата на щатния и хонорувания персонал и представлява читалището заедно и поотделно с неговия председател.
Лицата, заемащи висша публична длъжност са изчерпателно изброени в чл.6, ал.1 от ЗПКОНПИ. Сред тях не са посочени председателите и членове на органи на читалищата, както и секретарите на читалищата. 
Б.И.Н.-М. с ЕГН ***, като председател и член на настоятелството на Народното читалище „***“, ЕИК: ***, гр. Б., както и Д.Р.Г. с ЕГН *** – читалищен секретар и член на настоятелството на същото читалище - не са лица, заемащи висша публична длъжност по смисъла на чл.6, ал.1 от ЗПКОНПИ. 
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на производството.
Предвид изложеното, на основание чл.74, ал.1, във вр. с чл.6, ал.1 от ЗПКОНПИ, Комисията за противодействие на корупцията и за отнемане на незаконно придобитото имущество
Р Е Ш И:
	ПРЕКРАТЯВА производството по сигнал с рег. № ЦУ 01/С-240/04.04.2019 г. срещу Б.И.Н.-М. с ЕГН: ***, председател на Народно читалище „***“, ЕИК: ***, гр. Б. и Д.Р.Г. с ЕГН .***, секретар на Народно читалище „***“, ЕИК: ***, гр. Б., поради липса на качеството лице, заемащо висша публична длъжност.
	Препис от решението, ведно с цялата административна преписка, да се изпрати на Окръжна прокуратура - София, с оглед преценка за реализиране на правомощията по чл.76, ал.2 от ЗПКОНПИ.
	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 
	КОМИСИЯ:
				Заместник - председател:……/п/…………/Антон Славчев/
				Член:……………/п/…………………../Антоанета Цонкова/
				Член:…………/п/………...……………....…/Пламен Йоцов/
				Член:………/п/………………………..../Силвия Къдрева/

